**ברנרד (באדי) ריץ'** (באנגלית: **Buddy Rich**; ‏30 בספטמבר 1917 – 2 באפריל 1987) היה מתופף ג'אז ומוביל להקות ביג בנד אמריקאי יהודי.

ריץ' נחשב לאחת הדמויות החשובות ביותר בנגינה על תופים, ומכונה עד היום בפי כמה מבקרים כ"מתופף הגדול בעולם".

ילדותו
------

ריץ' נולד בברוקלין שבניו יורק לבס (לבית שקולניק) ורוברט ריץ', שחקני וודוויל. כשהיה בן שנה בלבד גילה אביו שבאדי הצעיר מסוגל לשמור על קצב קבוע בעזרת כף, ובגיל שמונה-עשר חודשים ריץ' החל כבר לנגן. כינויו בתקופת ילדותו היה "Traps th Drum Wonder" (טראפס, פלא התופים), ובשיא הקריירה שלו בתור ילד, הוא היה הילד הבדרן עם המשכורת השנייה הכי גבוהה בעולם, (אחרי ג'קי קוגן). בגיל אחת עשרה ריץ' החל להוביל הרכב.

### הכשרתו

ריץ' לא למד באופן מקצועי מעולם, למעשה הוא אמר שלמידה רק תפגום בכישרון המוזיקלי שלו. ריץ' אף טען שהוא לעולם אינו מתאמן, אלא מנגן אך ורק כאשר הוא מופיע. עם זאת, מרבית המומחים מטילים ספק בגרסה זו וטוענים כי אף על פי שסביר להניח שמעולם לא נטל חלק בשיעורי נגינה פורמליים הרי שאין זה סביר שלא התאמן. הסברה הרווחת היא שריץ' דווקא כן התאמן אך עשה זאת, מטעמים השמורים עמו, בסתר.

ריץ' העריך מאוד את המתופפים צ'יק וב, ג'ין קרופה ופילי ג'ו ג'ונס והושפע מהם.

הקריירה
-------

לאחר שניגן עם אמנים מקומיים רבים, החל ריץ' לנגן עם טומי דורסי ב-1939 ושיתף פעולה עם מוזיקאים חשובים כולל פרנק סינטרה. במקביל הוא ניגן עם בני קרטר ורבים אחרים, נוסף על כן הוא הוביל הרכב קטן משל עצמו, והופיע בהרכבים שונים כולל של הג'אז בפילהרמונית. על פי האגדה ריץ' החליט להתחיל להוביל ביג בנד משל עצמו בשנת 1944, וכשסיפר על כך לסינטרה, הלה כתב לו המחאה בסך 40,000 דולר, ואמר "בהצלחה, זה יעזור לך בתחילת הדרך".

את התזמורת שלו הוא הרכיב רק בשנות השישים, אך רוב הזמן מאז ועד למותו, התזמורת הצליחה בתקופה בה רוב להקותיו. ריץ' גם ניגן כמתופף אולפן בהקלטות רבות, כאשר המפורסמות ביותר שבהן היו ההקלטות של אלה פיצג'רלד ולואי ארמסטרונג, בהן הוא ניגן לצד הפסנתרן אוסקר פיטרסון והקונטרבסיסט ריי בראון. בשנים אלו הוא גם הופיע לעיתים תכופות בטונייט שואו של ג'וני קרסון.

בשנותיו האחרונות הופיע ריץ' בברים ואולמי הופעות יחד עם הרכבי ג'אז שונים. במקביל, מכר דיסקים של מוזיקת ג'אז מקורית משל עצמו ברחבי העולם.

השפעה ומורשת
------------

ריץ' נחשב לאחד המתופפים הטובים והמוערכים בהיסטוריה. סגנון נגינתו הייחודי נחשב לפורץ דרך כאשר היה מבין הראשונים שהביאו אל קדמת הבמה את התופים ככלי ראשי ולא משני כפי שהיה נהוג עד אותו זמן.

הופעותיו המרשימות, אשר פרצו לתודעה בשל המהירות והטכניקה שאפיינו את ריץ', הפכו עם השנים לקלאסיקה.

ריץ' השפיע רבות על המוזיקה ועל עולם התיפוף בכלל. מתופפים גדולים ומשפיענים בפני עצמם, כגון ג'ון בונהאם, איאן פייס, פיל קולינס, סטיב גאד, ורבים נוספים, ציינו את ריץ' כמתופף שהשפיע ועיצב את נגינתם. 

בחלוף הזמן התקבע מעמדו של ריץ' כוירטואוז וכמוזיקאי מחונן. ריץ' מכר את תקליטי המוזיקה שלו עם הלהקות אותן הוביל, ושבר שיא של כל הזמנים במכירת דיסקים של מוזיקת ג'אז.

מותו והנצחתו
------------

ריץ' המשיך לנגן ולהופיע עד סוף חייו. ב-2 באפריל 1987, הוא נפטר מדום לב במהלך ניתוח לטיפול בגידול ממאיר במוחו, חצי שנה לפני יום הולדתו ה-70, ונטמן בבית הקברות "פארק הזיכרון" בלוס אנג'לס.

מזה מספר שנים, נערך בארצות הברית כנס מתופפים שנתי לזכרו של ריץ' הנערך בנוכחות טובי המתופפים בעולם שמופיעים עם להקת הביג בנד המקורית שהוביל ריץ' במהלך שנות חייו. הכנס עוסק כל פעם בסגנון מוזיקה אחר. אחת ההופעות הזכורות ביותר שנערכו לזכרו של ריץ' הייתה של שלישיית המתופפים דייב ווקל, סטיב גאד וויני קוליוטה.

חיים אישיים
-----------

ריץ' היה קנאי לפרטיותו וגם כאשר נשאל בראיונות על חייו הפרטיים, סירב לפרט על כך. 

הוא נישא לרקדנית מרי אליסון בשנת 1953 עמה היה בזוגיות עד לפטירתו, ונולדה להם בת אחת, קת'י ריץ' אשר הפכה גם היא למוזיקאית. בן דודו הוא השחקן, המפיק והתסריטאי ג'ונתן הייז (ג'ק שכטר).

קישורים חיצוניים
----------------

ויקישיתוף מדיה וקבצים בנושא **באדי ריץ'** בוויקישיתוף
* 

* אתר האינטרנט הרשמי של באדי ריץ'
* באדי ריץ', ברשת החברתית פייסבוק

* באדי ריץ', במסד הנתונים הקולנועיים IMDb (באנגלית)

* באדי ריץ', באתר אייטונס (באנגלית)

* באדי ריץ', באתר ספוטיפיי

* באדי ריץ', באתר AllMusic (באנגלית)

* באדי ריץ', באתר MusicBrainz (באנגלית)

* באדי ריץ', באתר Discogs (באנגלית)

* באדי ריץ', באתר Songkick (באנגלית)
* באדי ריץ', באתר "Find a Grave" (באנגלית)
* באדי ריץ', באתר אנציקלופדיה בריטניקה (באנגלית)

הערות שוליים
------------

1. ↑  ראו מאמרו של סקוט יאנאו, באתר allmusic

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007315798205171
* BIBSYS: 1005038
* BNE: XX854432
* BnF: cb138989874 (data)
* CiNii: DA09428787
* GND: 118600249
* ICCU: LO1V171761
* ISNI: 0000 0001 1455 4723
* LCCN: n81149138
* MusicBrainz: 8bad6c8e-c8a1-427d-b082-1275e3ebbe60
* NARA: 10569272
* NKC: ola2002158434
* NLA: 36515039
* NLP: A28682269
* NTA: 073503037
* RERO: 02-A003743077
* SELIBR: 274944
* SNAC: w6n40n0z
* SUDOC: 067205070
* Trove: 1266319
* VIAF: 114610506
* WorldCat: lccn-n81149138

 |